Satarečius

Satarečius – kaimas Utenos rajono savivaldybės šiaurės centrinėje dalyje, 6 km į šiaurės rytus nuo Užpalių. Per kaimą teka Alaušos upelis. Apie 1830 m. upelį užtvenkus pastatytas vandens malūnas, kuris teikė įvairias paslaugas iki 1955 m. Yra neveikiančios kapinės, kuriose išlikęs vienas akmeninis paminklas su kaltiniu kryžiuje viršuje ir data 1877 m.

 Etimologija 

XVI a. minimas Šventupis, slaviškai imtas rašyti Sventoreč. XVIII a. Užpalių parapijos 1779-1831 m. jungtuvių metrikų knygoje vis pasikartoja Sitorzeczhttps://eais.archyvai.lt/repo-ext/view/267858824, spėjama, kad gali būti, jog turimas omenyje šis kaimas. Vėliau imtas vartoti Satarečius.

 Istorija 

Kaimas pradedamas minėti nuo 1663 m. Užpalių dvaro valdų inventoriuje. 1765 m. Ukmergės apskrities seniūnijų inventoriuje nurodyta, kad tuomet čia buvo Pranciškaus Kaunelio ir Pranciškaus Milašausko ūkiai. 1920 m. kaimas išskirstytas viensėdžiais. 1950–1969 m. veikė pradinė mokykla. Po karo į Sibirą ištremtos seserys Gudelytės ir Salomėjos Masiulienės šeima. Kaime gimė ir augo Lietuvos kariuomenės savanoris Jonas Masiulis (1893–1947), kurį laiką pas giminaičius gyveno Pranas Sagadinas (1883–1909 03 23), Tartu universiteto veterinarijos fakulteto studentas, 1905 m. revoliucinių įvykių Užpalių krašte dalyvis, nusižudęs Amerikoje, Bafalo mieste. 1958 m. perdengiant Sagadinų trobos stogą buvo rastos 1905 m. revoliucinės vėliavos, kurios perduotos Lietuvos revoliucijos muziejui.

 Gyventojai 

1819 m. buvo 5 sodybos (63 gyventojai), kaimui priklausė 10 valakų ir 12 margų žemės. 1923 m. – 7 sodybos (74 gyv.). 1942 m. – 15 šeimų (72 gyv.), 1959 m. – 49 gyv., 1927 m. – 27 gyv., 1984 m. – 5 gyv., 2001 m. – 1 (Rimanto Ragausko ūkis).

 Žymūs žmonės 
 Aloyzas Zairys (1940–2009) – veterinarijos gydytojas, partinis, politinis bei visuomenės veikėjas.

 Šaltiniai 

 Kazimieras Miškinis „Satarečiaus kaimas“, monografija „Užpaliai“, 1 dalis, psl. 957–959

Kategorija:Utenos rajono savivaldybės gyvenvietės